便民詩上顔正叔宣慰廣東
作者：李肖龍
朝代：宋

paragraphs: 枯苗一著雨，田疇經芊芊。
蟄蟲一逢春，窟穴聲闐闐。
餘民望小定，甚於饑渴然。
昔何好弄兵，今何知服田。
急流無住魚，晴空有飛鳶。
干戈未肯息，百里無人煙。
去年科徭重，剜瘡在眼前。
父子不相保，悲泣空自懸。
新官榜往催，觀者塞市廛。
全活數萬衆，此恩大如天。
人生能幾何，飲啄皆前緣。
聚水盈科進，缺月及時圓。
唯謀官職高，未必子孫賢。
有意行王道，願言書七篇。